**HEA EESKUJU**

**SIRLI JAASKA**

Kristjan Jaak Petersoni Gümnaasium

Sirli on pärit väikesest Nursi külast Rõuge vallast. Ta elab otse Nursipalu harjutusväljaku kõrval. Ta õppis Rõuge koolis ja asus peale põhikooli õppima Tartusse. Vaatamata oma haridusrändele ei ole ta lõpetanud panustamist oma kodukohta. Ta on olnud aktiivne algataja Nursi noortetoas ja Rõuge noortekeskuses. Ta oskab leida igaühe motivatsiooni oma positiivse säraga ja innustada tegudele. Vaatamata oma noorusele, sai ta ju alles sel sügisel 18, on ta jõudnud palju kodukoha heaks teha:

* Sirli on olnud kaaskorraldaja Võrumaa ühel suursündmusel Rõuge Veepidu ja Paadiralli;
* Sirli on aidanud korraldada suuremahulisi rattamaratonide etappe;
* Sirli leidis mõned aastad tagasi, et võrkpalli, mida talle meeldib mängida ei saa sügisõhtutel pikalt mängida. Ja siis tuli ta ideele hakata korraldama õhtusi valgustatud võrkpalliturniire. Otsides rahastusi ja sponsoreid, kooskõlastades tehnilised lahendused teiste kogukonna liikmetega, kes valgustusest midagi rohkem teavad viis ellu hilisõhtused palliturniirid erinevates külades. Turniiri tegi eriliseks see, et nii võrkpalli võrk kui ka piirded olid valgustatud valguslintide ja lampidega. Projekt sai toetavat ja positiivset tagasisidet tervelt kogukonnalt;
* Sirli koos oma sõpradega leidis, et Eestimaa sügavaim järv Rõuge Suurjärv võiks olla mitte ainult ujumispaik, vaid ka lava. Ja samas oli ta mures ka kohaliku valla noorte muusikute pärast, et nad võiksid leida rohkem esinemisvõimalusi oma kodukohas. Kuna vallas on vaid põhikool, siis tihtilugu noored talendid liiguvad kaugemale ja esinemisvõimalusi kodukohas alati ei ole. Taas meeskonda kokku ajades, rahastusi otsides, ehitati sõpradega parv, mille peale ehitati väike lava ning 2017.aasta suvel toimus ka esimene kontsert sarjast “Suvehetk Suurjärvel”. 2018.aastaks ehitati lava juba suuremaks ja kutsuti esinejaid lisaks Rõuge valla noortele ka Võrust ja Paidest. Mõlemad kontserdid on saanud kogukonna suure heakskiidu ja huvi osaliseks. Kontserti külastas mitusada huvilist. Kontsert oli kõigile tasuta ning noored suutsid luua randa imelise suveõhtu atmosfääri. Sirli ja tema koostöine sõber Joosep Kurm pälvisid ka Rõuge valla tunnustuse Aasta kultuurielu edendaja;
* Sirli on olnud Rõuge noortevolikogu liige ning Rõuge noorteklubi liige;
* Sirli aitab kaasa Nursi külaseltsi tegevusele;
* Sirli on ka aktiivne koolielu organiseerimises, kuuludes õpilasesindusse;
* Sirli on lõppematu positiivsuse allikas!
* Sirli on osalenud mitmetes rahvusvahelistes projektides. Praegu on ka rahvusvahelise noortealgatusprojekti “Healthy News” algatusmeeskonnas. Projekti eesmärk on suurendada koos Hispaania noortega noorte teadlikkust tervislikest valikutest ja meedia ohtudest.

Sirli kandidatuur sobib väga hästi Hea Eeskuju konkursiga. Sirli on noor, kes on eeskujuks oma eakaaslastele ja kogukonnale, sest ta on oma tegevustes aktiivne isealgatav, ideid ellu viiv ja teisi motiveeriv. Tema algatused kogukonna heaks ei ole ainult oma kitsa sõpruskonna või väikese küla heaks, vaid need on haaranud kogu valla ja ka Võrumaa. Ta on olnud projektide ja ideede algataja ja mis olulisim, ta on need ka kvaliteetselt ellu viinud. Sirli on edukalt läbinud õpingud Rõuge Põhikoolis ning asunud õppima Tartusse, kus tal samuti läheb õppimises hästi. Samuti on Sirli esindanud edukalt enda kooli spordivõistlustes. Tänavu aasta sügisel saavutasid nad Tartu linna võistlustel jalgpallis kolmanda koha. Sirlit tuntakse, sest tema tegevused on olnud laiemale kogukonnale ja teda on ka kogukonna poolt tunnustatud. Ta õpib üldhariduskoolis.

Lisaks on Sirli väga hea kaaslane enda sõpradele. Sõpruskonnas on ta tuntud kui sõber, kes enne magama ei heida, kui ta teab, et kõik tema sõbrad on turvaliselt kodus. Sirli enda positiivsuse ja empaatiavõimega oskab igal ajal olla toetav ning mõistev kaaslane. Enda päikselisusega aitab ta murepilved pea kohalt kerge vaevaga laiali ajada ning neile lahendust otsida. Tema puhul on imekspandav see, et pole vahet, keda toetada on tarvis - Sirli leiab alati kõigiga ühise keele ning on igaühe jaoks olemas!

Tema vaba aeg lähebki erinevate põnevate tegevuste ja ürituste algatamisele. Ta on ka suurepärane ja üllatav sõber oma kaaslastele. Senini võib Sirli suurimaks saavutuseks pidada kontsertsarja ,,Suvehetk Suurjärvel’’ ellu viimist.

1. Avatus kõigele põnevale!
2. Julgus proovida!
3. Positiivsus ja hoolivus kõige osas - inimeste ja kogukonna.

Sirli on oma kodukoha ja kaaslaste positiivne säde, kes üllatab uudsete ideedega ja paneb inimesed enda ümber uskuma esmalt uskumatuna näivat, viies sel moel unistused ellu.

HEA EESKUJU ESITAJA

Kerli Kõiv